Komisija, čiji je cilj pronalazak nestalih bolničkih arhiva i nestalih beba, od danas zvanično počinje sa radom.

Kako je najavljeno, sastav komisije činiće roditelji koji sumnjaju da su im bebe ukradene iz porodilišta, kao i predstavnici svih klinika Kliničkog centra u Nišu. Cilj ove komisije je pronalazak nestalih bolničkih dokumenata, koji bi mogli da pomognu u rešavanju nekih od slučajeva nestalih beba.

Kako prenose Večernje novosti, na sastanku udruženja “Za istinu i pravdu o bebama” i čelnika KC Niš, dogovoreno je da komisija do 14. januara locira nestale arhive koji su u vezi sa slučajevima nestalih beba.

“Povod za sastanak bio je jedan protokol sa slučajevima od 1968. do 1971. godine. Sedam majki htelo je da izvrši uvid u medicinsku dokumentaciju s porođaja, da bi se ispostavilo da za dve uopšte ne postoje podaci u protokolu. Tako je utvrđeno da protokol nije originalan, već da je to prepis, a gde je original – ne zna se”, izjavio je za Večernje novosti Radiša Pavlović, predsednik Udruženja “Za istinu i pravdu o bebama”.

Iz Kliničkog centra rekli su da majke imaju prava da znaju sudbinu svojih beba, za koje im je rečeno da su umrle po porođaju, ali nikada za to nisu dobile verodostojne dokaze.

Inače, u međuvremenu, 56 žena iz Kragujevca, Požarevca, Niša, Kraljeva, Kruševca i Leskovca podnelo je nove krivične prijave o slučajevima nestanka beba, javljaju Večernje novosti.